Seletuskiri

On võimalik taotleda Sepa, Rakvere ja Tolli tänavate vahel asuva maa-ala Maareformi seaduse § 28 lõike 2 alusel Narva linna munitsipaalomandisse, mis on vajalik kohaliku omavalitsusüksuse ülesannete täitmiseks ja arenguks.

Selle maa-ala kohta on kogutud järgmised andmed:

Maamaksumaksjate baasi andmetel kuulub Sepa, Rakvere ja Tolli tänavate vaheline maa-ala (nimetusega Tolli tn 5) Narva linna maa reservfondi (Narva Linnavalitsuse 01.12.1999.a korraldus nr 3048-k). Maatükk suurusega 27232m2 on aktsiaseltsi HEAKORRASTUS maatükist loobumise avaldusel üleantud Narva linna maa reservfondi.      

Ülalnimetatud maa-alale on kehtestatud detailplaneering ( Narva Linnavolikogu 27.11.2003.a otsus nr 154/24). Vastavalt detailplaneeringule jagatakse maa-ala 12 maaüksuseks:  7 maaüksusele on määratud sihtotstarbeks 0010 väikeelamumaa (väikeelamute ehitamiseks), 2 maaüksusele  on määratud sihtotstarbeks 0011 korruselamumaa - 60% ja 002 ärimaa – 40% (korruselamute ehitamiseks), 2 maaüksusele määratud sihtotstarve on 007 transpordimaa  (uute tänavate ehitamiseks)  ja 1 maaüksus (olemasoleva Tolli tänava korrastamiseks).

Projekt “Munitsipaalelamufondi rajamine Tolli tänava piirkonnas”  on sisse kantud Narva linna Arengukava 2004 – 2007 realiseerimiskavasse punkti 3.1 „Elukeskkonna kvaliteedi tõstmine” alapunkti 1.3. 

Narva Linnavalitsuse korraldustega õigusvastaselt võõrandatud vara tagastamise eest on määratud kompensatsioon kõikidele õigustatud  subjektidele, kes olid esitanud ÕVVTK Narva linnakomisjonile avalduse õigusvastaselt võõrandatud vara kompenseerimise kohta. ÕVVTK Narva linnakomisjonile ei ole  laekunud avaldusi selle maa tagastamise kohta. Ei ole esitatud ka ostueesõigusega erastamise- ning maa riigiomandisse jätmise avaldusi.

